অগস্টে ব্রাজিলের রিও ডি জেনেইরোতে বসছে অলিম্পিক্সের আসর। অ্যাথলিট তো বটেই, প্রচুর দর্শক যাবেন পৃথিবীর নানা প্রান্ত থেকে। স্বাভাবিকভাবেই আইনশৃঙ্খলা নিয়ে প্রশাসনের রাতের ঘুম ছুটে যাওয়ার কথা। কিন্তু ব্রাজিল সরকারকে রীতিমতো ভাবিয়ে তুলেছে যৌনতা।
এমনিতেই খোলামেলা যৌনতার জন্য ব্রাজিলের খ্যাতি পৃথিবীর সর্বত্র। তার উপরে অলিম্পিক্সের মতো আসর। ফলে যৌনতা যে মাত্রা ছাড়াবে, তা বুঝতে সমস্যা হয় না। এ জন্য ইতিমধ্যেই প্রস্তুতি নিয়ে ফেলেছে ব্রাজিল সরকার। অ্যামাজনের জঙ্গল থেকে ল্যাটেক্স এনে তৈরি করা হয়েছে বিশেষ ধরনের কন্ডোম। মোট ৯০ লক্ষ কন্ডোম তৈরি হয়েছে!

এই সংখ্যা শুনে চোখ কপালে উঠে যাওয়ার জোগাড়। এর পরে রয়েছে আরও তথ্য। এই অলিম্পিক্সে অ্যাথলিটের সংখ্যা মেরেকেটে সাড়ে দশ হাজার। আর এই সাড়ে দশ হাজার অ্যাথলিটের জন্য বরাদ্দ করা হয়েছে সাড়ে চার লক্ষ কন্ডোম! যে সংস্থা এই কন্ডোমগুলি বানিয়েছে, সেই সংস্থাই বিভিন্ন সময়ে ব্রাজিলের স্বাস্থ্য দফতরের জন্য কন্ডোম তৈরি করে থাকে। বিশেষ করে রিও কার্নিভালের সময়ে তারাই কন্ডোম তৈরি করে। এ বার জিকা ভাইরাসের কথা মাথায় রেখেও বিভিন্ন ভাবে অতিরিক্ত সতর্কতা নেওয়া হয়েছে বলে ব্রাজিলের স্বাস্থ্য দফতরের তরফে জানানো হয়েছে।